กสิกรลุยตราสารหนี้4ปท.ชูกองใหม่2.753.15%
บลจ.กสิกรไทย เผยตราสารหนี้ &#8220;บราซิลตุรกีรัสเซียกาตาร์&#8221; ยังแจ่ม ส่ง 4 กองทุนขาย ชู 2.75-3.15%
3 พ.ค. 2556

บลจ.กสิกรไทย เผยตราสารหนี้ “บราซิลตุรกีรัสเซียกาตาร์” ยังแจ่ม ส่ง 4 กองทุนขาย ชู 2.75-3.15% 
นายนาวิน อินทรสมบัติ ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า บลจ.กสิกรไทย เสนอขายกองทุนตราสารหนี้ต่างประเทศประเภทกำหนดอายุโครงการ ทั้งอายุ 3 เดือน 6 เดือน และ 1 ปี พร้อมนโยบายป้องกันความเสี่ยงจากอัตราแลกเปลี่ยนทั้งจำนวน ในวันที่ 30 เม.ย.-7 พ.ค. 2556 เพื่อเป็นทางเลือกแก่ผู้ลงทุนที่รับความเสี่ยงได้ต่ำ แต่ต้องการโอกาสรับผลตอบแทนที่น่าสนใจกว่าการลงทุนกับตราสารหนี้ในประเทศที่มีอายุใกล้เคียงกัน 
สำหรับกองทุนเปิดเค ตราสารหนี้ 3 เดือน ซีเอ็ม (KFI3MCM) อายุประมาณ 3 เดือน โอกาสรับผลตอบแทน 2.75% ต่อปี กองทุนเปิดเค ตราสารหนี้ต่างประเทศ 6 เดือน เอเอฟ (KFF6MAF) อายุประมาณ 6 เดือน โอกาสรับผลตอบแทน 3% ต่อปี และกองทุนเปิดเค ตราสารหนี้ต่างประเทศ 1 ปี บีอาร์ (KFF1YBR) อายุประมาณ 1 ปี โอกาสรับผลตอบแทน 3.15% ต่อปี 
นายนาวิน กล่าวว่า ในส่วนของกองทุน KFF1YBR นอกจากจะลงทุนในตราสารหนี้ Itau Unibanco S.A. ประเทศบราซิล ร่วมด้วย Commercial Paper ที่รับประกันโดย Sberbank ประเทศรัสเซีย และเงินฝาก Bank of China สาขามาเก๊า เช่นเดียวกันกับกองทุน KFF6MAF แล้ว กองทุนจะลงทุนเพิ่มเติมในตราสารหนี้ Banco Santander S.A. ประเทศบราซิล (BBB/Fitch) พร้อมด้วยเงินฝาก Commercial Bank of Qatar ประเทศกาตาร์ (A/Fitch) เพื่อสร้างโอกาสรับผลตอบแทนที่น่าสนใจขึ้นด้วย
สำหรับตราสารหนี้ที่กองทุนเปิดเค ตราสารหนี้ 3 เดือน ซีเอ็ม (KFI3MCM) จะเข้าลงทุนในเบื้องต้น ได้แก่ ตราสารหนี้ Banco Bradesco S.A. และตราสารหนี้ Banco BTG Pactual S.A., ประเทศบราซิล ซึ่งได้รับการจัดอันดับความน่าเชื่อถือจาก Fitch ที่ BBB+ และ BBB ตามลำดับ ร่วมด้วยเงินฝาก Akbank T.A.S., ประเทศตุรกี (BBB/Fitch) เงินฝาก Bank of China, สาขามาเก๊า (A/Fitch) และตราสารหนี้ ธนาคาร ธนชาต จำกัด (มหาชน) (A+(tha)/Fitch) ขณะที่กองทุนเปิดเค ตราสารหนี้ต่างประเทศ 6 เดือน เอเอฟ (KFF6MAF) จะลงทุนในตราสารหนี้ของ 3 สถาบันการเงินในประเทศบราซิล ประกอบด้วย Itau Unibanco S.A., Banco BTG Pactual S.A. และ Banco ABC Brasil S.A. ซึ่งได้รับการจัดอันดับความน่าเชื่อถือจาก FITCH ที่ BBB+, BBB และ BBB ตามลำดับ ส่วนที่เหลือจะลงทุนใน Commercial paper ที่รับประกันโดย Sberbank, ประเทศรัสเซีย (BBB/Fitch) เงินฝาก Akbank T.A.S., ประเทศตุรกี (BBB/Fitch) และเงินฝาก Bank of China, สาขามาเก๊า (A/Fitch) 
นอกจากนี้ เพื่อตอบรับความต้องการสำหรับผู้ลงทุนที่ต้องการลงทุนกับตราสารหนี้ในประเทศเป็นหลัก ในช่วงเวลาเดียวกัน บลจ.กสิกรไทย จะเปิดขายกองทุนเปิดเค คุ้มครองเงินต้น ตราสารหนี้ไทย 3 เดือน ซีเอฟ (KPPTF3MCF) โอกาสรับผลตอบแทน 2.6% ต่อปี 
นายนาวิน กล่าวว่า กองทุนจะลงทุนส่วนใหญ่ประมาณ 80% ในพันธบัตรรัฐบาลไทยหรือพันธบัตรธนาคารแห่งประเทศไทย และส่วนที่เหลือจะลงทุนในเงินฝากประจำ 3 เดือนของธนาคารทิสโก้ ซึ่งถือเป็นทางเลือกที่น่าสนใจสำหรับผู้ที่ต้องการแหล่งพักเงินที่มีความเสี่ยงได้ต่ำมาก อีกทั้ง 4 กองทุนที่เสนอขายอยู่นั้น นักลงทุนไม่ต้องเสียภาษีเหมือนเงินฝาก